Ote puheestani Helsingin kaupunginvaltuustossa 21.6:

Haluaisin nyt ekaa kertaa täällä puhujankopissa ollessani kertoa mielestäni tärkeimmästä asiasta.

Eilen uutisoitiin että Arizonassa on jo niin kuuma, etteivät lentokoneet pysty lentämään. Se on vasta alkua. Nykymenolla ilmasto lämpenee 4 astetta vuosisadan loppuun mennessä. Kun maailma oli viimeksi neljä astetta kylmempi, oli Suomen päällä pari kilometriä jäätä. Neljän asteen lämpeneminen tarkoittaa, että laajat alueet maapallolla muuttuvat elinkelvottomiksi ja sadat miljoonat ihmiset todennäköisesti kuolevat nälkään, pienemmistä vaikutuksista kuten ennennäkemättömistä pakolaisaalloista ja merenpinnan nousemisesta puhumattakaan.

Kaupungin Arviointikertomuksen 2016 mukaan energiatehokkuutta on parannettu ja uusiutuvaa energiaa lisätty. Mutta entäs päästöt? Arviointikertomuksen mukaan saastutustilanne on ihan ok. En ole tästä samaa mieltä. Todellisuudessa hiilenpoltto jatkuu Helsingissä, kaupungin päästöt nousivat viime vuonna ja ovat asukasta kohti 40% suuremmat kuin Tukholman. Vaikka kuulemma Tukholmassa jotkut laitokset sijaitsevatkin kaupungin rajan takana on ero suuri.

Tämä on yleinen ongelma toiminnassa ilmastonmuutosta vastaan. Keskitytään kaikenlaiseen muuhun kuin itse päästöjen vähentämiseen, eivätkä ne vähene. Näin ei ilmastonmuutosta hillitä: Kaupungin ilmastostrategiaa on syytä terävöittää.

Helsingin on otettava tärkeimmäksi ympäristötavoitteekseen voimakas kasvihuonepäästöjen vähentäminen. Nykyinen tavoite on parin prosentin vähennys 2020 mennessä. Sopiva tavoite on kokonaispäästöjen vähentäminen vähintään 50% vuoteen 2040 mennessä 2016 tasosta. Siksi olen laittanut kaupunginvaltuuston aloitejärjestelmään ehdotuksen, jonka kautta voimme realistisesti toteuttaa 50% vähennyksen ja päästä selvästi alle Tukholman tason. Kiitos jos te kaupunginvaltuutetut ehditte katsoa sen.